Zapisnik sastanka Vijeća učenika održanog 7. travnja 2017. s početkom u 12:30

Na početku sastanka nastavnica M. Klarić predložila je sljedeći

Dnevni red:

1. Humanitarna akcija Dječjeg gradskog vijeća
2. Migration video
3. Rad Dječjeg gradskog vijeća
4. Različito

koji je prihvaćen jednoglasno.

**Ad.1.**

Predstavnik u Dječjem gradskom vijeću Dominik Lučić upoznao je učenike s akcijom Dječjeg gradskog vijeća i društva Naša djeca kojom se skupljaju sredstva za kupnju opreme konja koji služe terapijskom jahanju za djecu s poteškoćama u razvoju. Akciju će provoditi nastavnik Marijan Lončar, a Vijeće učenika će se uključiti informiranjem učenika i podsjećanjem svojih kolega iz razreda da povremeno doniraju za ovu svrhu. Akcija će se provesti na način da će u školskom predvorju biti postavljena kutija za skupljanje priloga te će učenici koji to žele moći ostaviti iznos koji žele za ovu svrhu.

**Ad.2.**

Nastavnica Klarić pitala je predstavnike VU-a žele li sudjelovati u akivnosti za svibanj – Speaking the same language, tj. u snimanju videa u kojem bi izgovarali rečenice o migraciji na svom i engleskom jeziku. Neki su učenici izrazili interes, a nekima je neugodno biti snimani pa se radije ne bi uključili u ovu aktivnost. Nastavnica Klarić je rekla kako će, u slučaju potrebe, pozvati učenike koji su pokazali interes.

Ad.3.

Dominik Lučić izložio je što je do sada radilo ili trebalo raditi Dječje gradsko vijeće prema svom programu te je spomenuo neke od aktivnosti: humanitarnu akciju (koja je u tijeku), organizacija sportskog događaja tijekom ljeta, obilježavanje Dana zagrljaja i Dana Downovog sindroma, Uskršnji zeko na Korzu... Izrazio je zadovoljstvo dosadašnjim radom DGV-a i nadu da će se jednako dobro raditi i u narednim godinama.

Ad.4.

Učenici su izrazili želju za tim da se one koji ne nose preobuću prestane zapisivati jer smatraju kako je usmeno upozorenje dežurnog nastavnika dovoljno, a vrijeme je suho i svakako se obućom u školu ne unosi velika prljavština. Nastavnica Klarić ih je podsjetila kako se u školi svi moraju držati nekih pisanih i nepisanih pravila ponašanja te rekla da misli kako se po tom pitanju ne može ništa učiniti jer je procedura kod nenošenja preobuće jasna i dogovorena za sve nastavne dane, a ne samo za one tijekom kojih padaju kiša ili snijeg.

Sastanak je završio u 13:15, nazočilo mu je 16 učenika.

Voditeljica Vijeća učenika:Mirela Klarić